Document ID: 32001R2136

32001R2136
L 288/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2136/2001 НА СЪВЕТА
от 23 октомври 2001 година
за изменение на Регламент (ЕО) № 723/97 за прилагане на програмите за действие на държавите-членки относно контрола на разходите на секция „Гарантиране“ на ФЕОГА
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 37 от него,
като взе предвид предложението на Комисията (1),
като взе предвид становището на Европейския парламент (2),
като има предвид, че:
(1)
Член 1 от Регламент (ЕО) № 723/97 (3) предвижда, че Общността допринася за разходите, направени от държавите-членки при изпълнението на новите програми за действие, произтичащи от нови задължения на Общността, одобрени от Комисията и насочени към подобряването на структурите или ефективността на контрола на разходите на секция „Гарантиране“ на ФЕОГА. Член 4 от упоменатия регламент предвижда, че финансовото участие на Общността трябва да се предоставя на календарна година за период от пет последователни години, започващ от 1997 г., и рамките на годишните отпуснати суми, разрешени от бюджетната власт в светлината на финансовата перспектива.
(2)
Комисията предаде на Съвета доклад за резултатите от прилагането на Регламент (ЕО) № 723/97 за периода 1997-2000 г. Въз основа на докладите за оценка, подготвени от държавите-членки, и на ефективността на изпълнените програми, Комисията счита, че държавите-членки следва да продължат да получават финансово подпомагане за изпълнението на програмите, предвидени в член 1 от Регламент (ЕО) № 723/97.
(3)
Особено след като бяха въведени нови скъпоструващи техники с Регламент (ЕО) № 1593/2000 на Съвета от 17 юли 2000 г. за изменение на Регламент (ЕИО) № 3508/92 относно установяването на интегрирана система за администриране и контрол за някои схеми на помощи на Общността (4), в областта на подобряването на системата за идентифициране на земеделски парцели, като се прибягва до техниката на географската информационна система и на цифровата ортофотография, се оправдава участие на Общността за покриване на част от разходите, направени от държавите-членки в рамките на новите програми за действие, обхващащи тази област. В този контекст е подходящо, за правна яснота, да се заличи последното тире от член 5 от Регламент (ЕО) № 723/97.
(4)
Периодът, по време на който финансовото участие на Общността може да бъде изплатено, трябва следователно да бъде удължен с две години.
(5)
Регламент (ЕО) № 723/97 следва да бъде подходящо изменен,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 723/97 се изменя, както следва:
1.
В член 2, параграф 1, втората алинея се заменя със следното:
„Въпреки това, за програмите, отнасящи се до 2002 г. срокът за представяне на програмите за действие на Комисията е 31 януари 2002 г.“
2.
В първото изречение от член 4 параграф 1 изразът „пет последователни години“ се заменя със „седем последователни години“.
3.
В член 5 последното тире се заличава.
Член 2
Настоящият регламент влиза в сила на седмия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 23 октомври 2001 година.

Labels: 4
15
6